Nyhedsbrev fra Mogens Lykketoft – 1. juli 2015 | Socialdemokratiet i Albertslund Nyhedsbrev fra Mogens Lykketoft – 1. juli 2015 – Socialdemokratiet i Albertslund
Nyhedsbrev fra Mogens Lykketoft – 1. juli 2015
Udgivet den 2. juli 2015 af by Webmaster
En regering, hvor alt peger i den gale retning
Danmark har fået en ny smal Venstre-regering. Smal mandattal, i antal ministre og smalsporet i sit udsyn og sit menneskesyn.
Velfærden og u-landsbistanden beskæres, asylreglerne strammes og skatterne sænkes. Miljø- og klimaindsats nedprioriteres og uligheden bliver større.
Det bliver ikke sjovt at være fattig i Danmark og der bliver flere fattige!
Jeg kan til gengæld som vellønnet husejer glæde mig over, at de håndnværkerregninger, jeg allerede har betalt, skal give fradrag i min skat! Det hjælper ikke beskæftigelsen, men det stjæler fra den pose penge, der kunne være brugt til at forbedre vores velfærdssamfund og fastholde ordentlige vilkår for de fattigste. Jeg forstår ikke, at SF og Alternativet lod sig lokke med her.
Det er også trist at vi, for at få 70 kr mere i skattelettelse om måneden, skal se regeringen skære dybt i Danmarks internationale bistand, der hjælper mange af denne verdens allerfattigste.
Det er bestemt ikke det Danmark, vi og verden kender. Og det er mildt sagt ikke det bedste udgangspunkt for en kommende dansk formand for FNs generalforsamling, der skal være med til at samle verden om at bekæmpe den uhyre ulighed både mellem rige og fattige lande og mennesker i de enkelte lande.
En række af de ny ministre har en fortid og nogle holdninger, der er meget direkte skræmmende.
Det siger meget om Lars Løkke Rasmussens inderste ønsker at den tidligere DA-direktør Jørn Neergaard er trukket ind som beskæftigelsesminister på baggrund af sit seneste frontalangreb på ydelserne til dagpenge- og kontanthjælpsmodtagere og førtidspensionister. Løkkes inderlige anbefaling af Pia Kjærsgaard som Folketingets formand og den sidste studehandel, der fik LA på plads afrunder billedet af kedeligt borgerligt sammenrend.
Vi kan kun håbe at mareridtet tager en hurtig ende.
Det er lykkeligt, at vort parti så flot og hurtigt har valgt ny formand og sat det nye hold, der er klar til kampen.
‹ Formanden skriver! Tak til Helle og velkommen til Mette
Nyhedsbrev fra Mogens Lykketoft – 18. juli 2015 ›